
«Жаңа туған нәрестеге алғашқы патронаж» 

	№
	Қадамдар
	Іс-әрекет алгоритмі

	1
	Ата-анамен және баламен байланыс орнату
	Амандасу, өзін таныстыру, қабылдаудың мақсатын хабарлау. Ата-анамен сенімді қарым-қатынас орнату. Баланың және ата-анасының мәліметтерін нақтылау, перзентханадан берілген шығару эпикризімен танысу.

	2
	Анамнез жинау
	Жүктілік пен босанудың өту ерекшеліктерін, гестациялық мерзімді, туған кездегі дене салмағы мен бойын, асқынуларды, реанимациялық іс-шаралардың жүргізілгенін, құрысулардың және инфекциялық қауіп факторларының болуын нақтылау. Тамақтандыру, зәр шығару және нәжістің ерекшеліктерін, ата-ананың шағымдарын анықтау.

	3
	Қауіпті белгілерді анықтау
	Қауіпті белгілер мен негізгі симптомдарды анықтау (жергілікті бактериялық инфекция, диарея, тамақтандырудағы қиындықтар немесе салмақтың жеткіліксіз болуы, сарғаю, көз инфекциясы). Баланың вакцинация мәртебесін, сондай-ақ оның үйлесімді дамуына қажетті тамақтандыру және күтім ерекшеліктерін бағалау.

	4
	Қол гигиенасын сақтау және жалпы қарап-тексеру
	Баланы қарап-тексеру алдында қолды гигиеналық талаптарға сәйкес мұқият жуу, қажет болған жағдайда маска тағу. Баланың жалпы жағдайын бағалау, дене температурасын өлшеу. Тері жабындылары мен көрінетін шырышты қабықтарды қарап-тексеру: тері тургорын және тері қатпарының жазылуын бағалау (сусыздану белгілері); тері түсін бағалау (сарғаю немесе бозару белгілерінің болуы); ісінудің болуын анықтау; перифириялық лимфа түйіндерін пальпациялау; құлақтарды іріңді бөліністердің болуына тексеру; көз конъюнктивасының жағдайын және бөліністердің болуын бағалау; кіндік жарасын немесе қысқыштағы кіндік бауын қарап-тексеру.

	5
	Баланы туа біткен ақаулардың болуына қарап-тексеру және тірек-қимыл жүйесін бағалау
	Көзге көрінетін туа біткен даму ақауларының болуына жалпы қарап-тексеру жүргізу.
Бас және бет ақаулары: бас пішінінің аномалиялары (краниосиностоз, бассүйек асимметриясы), еріннің және/немесе таңдайдың жырығы, құлақ қалқандарының деформациялары, гипертелоризм, гипотелоризм.
Аяқ-қол ақаулары: полидактилия, синдактилия, амелия және т.б.
Кеуде қуысының ақаулары: воронка тәрізді кеуде, кил тәрізді кеуде.
Омыртқа ақаулары: омыртқа жырығы (spina bifida, миеломенингоцеле).
Құрсақ қабырғасының ақаулары: омфалоцеле, гастрошизис.
Жыныс мүшелерінің ақаулары: гипоспадия, крипторхизм.
Синдромдық ауруларды көрсететін бет әлпетінің ұлғайған немесе өзгерген белгілері (дизэмбриогенез стигмалары), мысалы, Даун синдромы, Эдвардс синдромы.

	6
	Неврологиялық тексеру жүргізу
	Бұлшықет тонусын, қимылдардың симметриялылығын, көз қозғалысын, қарашық реакциясын, тіл қозғалысын және жұтынуды бағалау. Жаңа туған нәрестенің негізгі туа біткен рефлекстерін тексеру: іздеу, сору, ұстау, Моро, қорғаныш, тіреу және автоматты жүру рефлекстері; олардың симметриялылығын бағалау.

	7
	Тыныс алу және жүрек-қантамыр жүйелерін тексеру
	Тыныс алу және жүрек соғу жиілігін анықтау. Тыныс алудың сипатын, кеуде қуысының тартылуын, апноэ және цианоздың болуын бағалау. Өкпе мен жүрекке аускультация жүргізу. Перифириялық пульсті бағалау және сан артерияларын екі жағынан пальпациялау.

	8
	Ас қорыту және несеп-жыныс жүйелерін тексеру, физикалық дамуын және скринингтерін бағалау
	Ішті қарап-тексеру және пальпациялау, нәжістің сипатын нақтылау. Зәр шығаруды бағалау, сыртқы жыныс мүшелерін қарап-тексеру. Дене салмағын, бойын және бас шеңберін өлшеу, дене салмағының динамикасын бағалау. Неонаталдық скринингтер мен вакцинация нәтижелерін тексеру.

	9
	Қорытынды жасау және бақылау жоспарын құру
	Баланың денсаулық жағдайын анықтау, медициналық және әлеуметтік қауіп факторларын анықтау. Қосымша патронаж, тексеру немесе мамандардың консультациясы қажеттілігін анықтау. Әрі қарай бақылаудың жеке жоспарын құру.

	10
	Анаға кеңес беру және патронажды аяқтау
	Ананың сүт бездерін қарап-тексеру, лактацияны бағалау. Анаға баланы омырауға дұрыс орналастыру және емізу техникасын үйрету, баланың омырауға дұрыс орналасуын және ему тиімділігін бақылау.
Профилактикалық кеңес беру (тек қана ана сүтімен қоректендірудің артықшылықтары, сүтті сауып алу техникасы, баланы омырауға дұрыс орналастыру техникасы) және баланы тамақтандыру мен күту бойынша кеңестер жазылған жадынаманы беру.
Анаға жаңа туған нәрестеге күтім жасау бойынша манипуляцияларды орындауды көрсету және үйрету. Ата-ананың сұрақтарына жауап беру, кейінгі бақылау туралы ақпарат беру және медициналық құжаттаманы рәсімдеу.


Дағдыны пысықтауға арналған материалдық-техникалық база

«Жаңа туған нәрестеге алғашқы патронаж» дағдысы неонаталдық кезеңдегі баланы күту және алғашқы медициналық тексеру бойынша практикалық дағдыларды модельдеуге арналған жаңа туған нәресте манекені пайдаланыла отырып пысықталады.

Неліктен дәл жаңа туған нәресте манекені пайдаланылады

Манекен жаңа туған нәрестенің анатомиялық ерекшеліктерін модельдеуге және баланың алғашқы патронажын нақты клиникалық практикаға барынша жақындатылған жағдайда жүргізуге мүмкіндік береді.

Манекенді пайдалану медицина қызметкерінің жаңа туған нәрестеге алғашқы баруы кезінде орындалатын іс-әрекеттердің реттілігін қауіпсіз ортада пысықтауды қамтамасыз етеді. Оған баланың жалпы жағдайын бағалау, физикалық тексеру жүргізу, негізгі физиологиялық көрсеткіштерін бақылау, Балалар ауруларын ықпалдастыра жүргізу (БАЖ) бағдарламасына сәйкес жалпы қауіптілік белгілерін анықтау және ықтимал ауытқуларды айқындау жатады.

Сабақ барысында білім алушылар жаңа туған нәрестенің жағдайын бағалау, дене температурасын, тыныс алу қозғалыстарының жиілігін және жүрек соғу жиілігін өлшеуді модельдеу, антропометриялық өлшемдер жүргізу, тері жабындыларының, кіндік жарасының, тыныс алу және жүрек-қантамыр жүйелерінің жағдайын бағалау, сондай-ақ баланы жалпы тексеру дағдыларын пысықтайды.

Манекен алғашқы патронажды жүргізудің дұрыс реттілігін қалыптастыруға және бекітуге, инфекциялық қауіпсіздік қағидаларын сақтауға, жаңа туған нәрестеге ұқыпты қарау дағдыларын дамытуға, сондай-ақ қосымша медициналық бақылауды немесе баланы мамандандырылған медициналық көмекке жіберуді талап ететін белгілерді анықтауға мүмкіндік береді.

Нақты қандай жабдықта жұмыс жүргізіледі

Жаңа туған нәресте манекенінде – жаңа туған нәрестені алғашқы медициналық тексеру, күту және патронаж дағдыларын пысықтауға арналған мамандандырылған манекенде.

Осы сабақ барысында манекен жаңа туған нәрестеге алғашқы патронаж жүргізу жағдайын модельдеу үшін пайдаланылады.

Білім алушы:

· ата-анамен және баламен бастапқы байланыс орнатады;

· анамнезді, оның ішінде жүктіліктің, босанудың өтуі және бала туғаннан кейінгі жағдайы туралы мәліметтерді нақтылайды;

· жаңа туған нәрестенің жалпы жағдайын және өмірлік маңызды көрсеткіштерін бағалайды;

· физикалық тексеруді кезең-кезеңімен жүргізеді;

· антропометриялық өлшемдер жүргізеді;

· тері жабындылары мен кіндік жарасының жағдайын бағалайды;

· ықтимал қауіп факторлары мен патологиялық жағдайлардың белгілерін анықтайды.

Тексеру нәтижелері бойынша білім алушы қорытынды жасайды, әрі қарай медициналық бақылау тактикасын анықтайды, ата-аналарға жаңа туған нәрестені күту, емшекпен тамақтандыру, гигиена және ықтимал асқынулардың профилактикасы бойынша ұсынымдар береді.

[image: image1.png]




[image: image3.jpg]


